Bakery & Cafe Hanabachi ร้านเบเกอรี่สไตล์ญี่ปุ่นในย่านเอกมัย ร้านนี้เป็นร้านคาเฟ่เล็กๆแต่น่ารักมากๆครับ มีเบเกอรี่พร้อมเครื่องดื่มหลายเมนูให้สั่งทานดูได้ เมนูเด่นจนต้องยกให้เป็น Signature เมนูของทางร้านเลยก็คือเมนู Bagel ที่มีให้เลือกหลากหลายรสชาติเลยครับ

ผมแวะมาทำงานแถวนี้ช่วงนึงเลยได้มีโอกาสซื้อเบเกิ้ลของทางร้านไปลองทานอยู่หลายวัน ต้องบอกเลยครับว่าเบเกอรี่ของทางร้านนั้นถือว่าอร่อยใช้ได้เลยทีเดียวครับ ไม่แปลกใจเลยที่เบเกิ้ลของทางร้านทำออกมาเท่าไรก็ขายหมดทุกวัน ถือว่าเป็นร้านเบเกอรี่น่ารักๆอีกร้านนึงที่ผมอยากแนะนำให้มาลองดูครับ

[วิธีการเดินทาง]
ร้านนี้ตั้งอยู่ปากซอยเอกมัย อยู่เลยเมเจอร์เอกมัยมานิดเดียวเองครับ ติดถนนใหญ่ เดินทางได้สะดวกด้วยรถไฟฟ้า BTS มาลงที่สถานีเอกมัย เดินต่อมาไม่เกิน 5 นาทีก็ถึงแล้วครับ ที่จอดรถร้านนี้ไม่มีนะครับ ถ้าใครจะขับรถมาแนะนำให้จอดรถที่เมเจอร์เอกมัยแล้วเดินมาที่ร้านนี้เอาครับ

[บรรยากาศ/การบริการ]
ร้านนี้เป็นร้านคาเฟ่เล็กๆที่บรรยากาศดีและน่ารักมากๆครับ โซนด้านหน้าร้านมีเบเกอรี่หน้าตาน่าทานวางเรียงรายไว้ให้ลูกค้าที่เข้ามาซื้อทานเลือกหยิบไปทานดูได้ หรือถ้าใครอยากจะมานั่งทานในร้าน ทางร้านก็มีเมนูเบเกอรี่พร้อมเครื่องดื่มอยู่หลายเมนูให้เลือกทานได้เช่นกันครับ ที่สำคัญร้านนี้มีฟรีไวไฟให้เล่นเนตได้ระหว่างทานด้วยครับ

การบริการของพนักงานนั้นทำได้รวดเร็วและเรียบร้อยสมกับเป็นร้านเบเกอรี่สไตล์ญี่ปุ่นครับ เข้ามาแล้วให้ไปออเดอร์ที่เค้าเตอร์กับพนักงานได้เลยพร้อมกับจ่ายเงิน พนักงานก็จะทำเมนูที่เราสั่งให้ เมื่อเสร็จแล้วพนักงานก็จะนำมาเสิร์ฟให้ถึงที่พร้อมกับน้ำเปล่าที่มีให้บริการฟรีด้วยครับ เบเกอรี่และเครื่องดื่มต่างๆใช้เวลารอไม่นานครับ

[รสชาติอาหาร/ความคุ้มค่า]
ร้านนี้เป็นร้านขายเบเกอรี่ที่มีเมนูเบเกอรี่ให้เลือกทานอยู่หลายเมนูทีเดียวครับไม่ว่าจะเป็น เบเกิ้ล สลัด คุกกี้ ขนมปังต่างๆ แล้วก็เครื่องดื่มที่มีทั้งเย็นและร้อนครับ ร้านนี้ลูกค้าที่มาทานส่วนใหญ่จะเน้นหาอะไรมารองท้องง่ายๆสบายๆ ผมเองก็แวะมาทานเบเกิ้ลชิ้นนึง อร่อยถูกใจจนต้องซื้อกลับบ้านไปทานอีก

Ham & Cheese Bagel 
- ผมลองสั่งเบเกิ้ลแฮมและชีสมาทานดู เราสามารถเลือกได้ครับว่าอยากได้เบเกิ้ลรสชาติใด ทางร้านมีทั้งแบบออริจินอล ชาเขียว แครอท งาดำ และอีกหลายๆรสสลับหมุนเวียนกันไปแต่ละวัน เบเกิ้ลของทางร้านมันเป็นหนึ่งในเบเกิ้ลที่อร่อยที่สุดร้านนึงที่ผมเคยทานมาเลยก็ว่าได้ครับ แป้งเหนียวนุ่มไม่นิ่มจนเหมือนขนมปังมากจนเกินไป แฮมและชีสที่ทางร้านใช้ก็เป็นแฮมและชีสเกรดดี ทานแล้วรู้สึกได้ครับ (4/5)

หลังจากนั่งทานเบเกิ้ลในร้านไปถูกใจจนต้องซื้อกลับมาทานแล้ว ลองทานที่ซื้อกลับมาก็อร่อยมากเช่นกัน ราคาของเบเกิ้ลทางร้านนั้นสูงอยู่พอสมควรครับ แบบธรรมดานั้นราคาอยู่ที่ 30 บาท แต่พอใส่เพิ่มท็อปปิ้งไปนั้นราคาก็เพิ่มขึ้นมาเป็นหลัก 80-90 บาทเลยทีเดียวครับ เมื่อเทียบกับความอร่อยแล้วผมว่าก็น่าลองดูสักครั้งเหมือนกันนะ ผ่านมาแถวนี้ลองแวะดูนะครับ